KOMMISSIONENS FORORDNING (EF) Nr. 796/97 af 30. april 1997 om midlertidig fravigelse fra forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 9 og 13, og
ud fra følgende betragtninger:
I artikel 10, stk. 5, i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (3), senest ændret ved forordning (EF) nr. 266/97 (4), fastsættes, at uanset nævnte artikels stk. 1 er licensansøgninger vedrørende mængder på 22 tons eller derunder for produkter, som henhører under KN-kode 0201 og 0202, på anmodning af den erhvervsdrivende ikke underlagt fristen på fem dage;
det har vist sig, at ansøgningerne om licens for disse små mængder i nogen tid har været unormalt talrige i forhold til det samlede antal ansøgninger; for at sikre en bedre forvaltning af de mængder, der stadig er til rådighed til eksport indtil den 30. juni 1997, bør denne ordning derfor suspenderes midlertidigt indtil denne dato i henhold til sidste afsnit i nævnte stk. 5 -
UDSTEDT FØLGENDE FORORDNING:
Artikel 1
Bestemmelserne i artikel 10, stk. 5, i forordning (EF) nr. 1445/95 suspenderes indtil den 30. juni 1997.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. april 1997.